Andrés Ingi Jónsson þingmaður hefur sagt sig úr þingflokki Vinstri grænna og mun starfa utan flokka . Þetta tilkynnti hann í færslu á Facebook rétt í þessu . Andrés og Rósa Björk Brynjólfsdóttir , einnig þingmaður Vinstri grænna , tóku ákvörðun um að styðja ekki ríkisstjórn Vinstri grænna , Sjálfstæðisflokks og Framsóknarflokks þegar hún var mynduð fyrir tveimur árum . „ Það hafa á þessu tíma safnast upp dæmi sem mér þykja til marks um það sem ég óttaðist í upphafi : að Vinstri græn ættu sífellt erfiðar með að veita samstarfsflokkunum mótspyrnu og stjórnarsamstarfið færðist enn fjær því sem flokkurinn ætti að standa fyrir , “ skrifar Andrés Ingi . „ Vissulega höfum við náð árangri en oft hafa málamiðlanir fallið fjarri okkar hugsjónum , eins og birtist til að mynda í stjórnarfrumvarpi um útlendinga á liðnu vori . Aðkallandi aðgerðir til að sporna við hamfarahlýnun hafa ekki gengið jafn langt og ég tel nauðsynlegt og sjálfsagt í ríkisstjórn undir forystu grænnar hreyfingar . “ „ Aðkallandi aðgerðir til að sporna við hamfarahlýnun hafa ekki gengið jafn langt og ég tel nauðsynlegt og sjálfsagt í ríkisstjórn undir forystu grænnar hreyfingar “ Andrés segir það hafa verið áskorun að takast á við samskipti og samstarf í þingflokknum eftir þann ágreining sem stjórnarsamstarfið skapaði . „ Síðastliðin tvö ár hef ég upplifað að samstarfið hefti mig í að vinna af fullum krafti fyrir þeim hugsjónum sem ég var kosinn fyrir , “ skrifar hann . „ Nú er svo komið að ég tel fullreynt að ég geti sinnt þingstörfum eftir samvisku minni og sannfæringu við núverandi aðstæður . Fyrr í dag kvaddi ég félaga mína í þingflokki Vinstri grænna og þakkaði þeim samfylgdina . Ég hef tilkynnt forseta Alþingis að ég hafi sagt mig úr þingflokknum og muni starfa sem þingmaður utan þingflokka . “